મનની એક ભયાનક કુટેવ છે: નાવિન્યમાંથી સાતત્ય શોધી કાઢવાની. સાદા શબ્દોમાં કહીએ તો: મન નવામાંથી જૂનું શોધી કાઢીને તરત ચુકાદો આપી દેતું હોય છે કે આ તો એનું એ જ છે. અસલમાં કશું જ ‘એનું એ’ નથી હોતું. સૃષ્ટિ સતત પરિવર્તનશીલ છે, ચેન્જ ઇઝ કોન્સ્ટન્ટ. પરિવર્તન સતત ચાલે. આપણા સૌના શરીરમાં રોજ લાખો કોષો મરે છે અને નવા જન્મે છે. પણ કોષો બહુ શાંત હોય છે. બાજુનો કોષ મરી જાય તો આસપાસના કોષ એની મરણસભા નથી યોજતા કે નવા કોષના જન્મને વધાવવા નજીકના કોષો ઢોલનગારાં નથી વગાડતાં. પરિણામે આખો ખેલ બહુ શાંતિપૂર્વક ચાલતો રહે છે અને આપણને એવું લાગે જાણે આપણે તો એકધારા જ છીએ.